กรุงไทยสบช่องส่งออกคึก งัดแผนใหม่ให้กู้เอสเอ็มอี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — กรุงไทยรุกสินเชื่อเอสเอ็มอีกลุ่มส่งออก สบช่องลูกค้าไม่เปิดแอล/ซี ปล่อยกู้ 70% ของสัญญาซื้อขาย
นายเวทย์ นุชเจริญ ผู้ช่วยกรรมการผู้จัดการอาวุโส ผู้บริหารสายงาน สายงานธุรกิจขนาดกลาง ธนาคารกรุงไทย เปิดเผยว่า ในปีนี้จะปล่อยสินเชื่อให้ผู้ส่งออกเอสเอ็มอีมากขึ้น โดยเฉพาะลูกค้าที่มีสัญญาซื้อขายกับคู่ค้าต่างประเทศอยู่ในมือแล้ว
ทั้งนี้ เนื่องจากพฤติกรรมการทำหนังสือค้ำประกันความเสี่ยง (แอล/ซี) ของผู้ประกอบการมีสัดส่วนลดลงอย่างต่อเนื่อง เพราะต้องเสียค่าธรรมเนียมแพง และคู่ค้าต่างประเทศซึ่งมีอำนาจต่อรองสูง ไม่ยอมทำแอล/ซีด้วยเหตุผลเรื่องค่าธรรมเนียมเช่นกัน ผู้ประกอบการจึงหันไปทำสัญญาซื้อขายระหว่างกัน (เอฟพีซี) แทน แม้จะมีความเสี่ยงสูงกว่าก็ตาม
นายเวทย์ กล่าวว่า ธนาคารจะปล่อยสินเชื่อให้ในสัดส่วน 70% ของธุรกรรมทั้งหมด โดยคิดอัตราดอกเบี้ยกรณีลูกค้าที่ดีเอ็มแอลอาร์ลบ 23% ขึ้นกับความเสี่ยงของคู่ค้าด้วย เพราะขณะนี้ประเทศที่ต้องทบทวนความเสี่ยง ได้แก่ กลุ่มประเทศโปรตุเกส ไอร์แลนด์ สเปน กรีซ 
นายเวทย์ กล่าวอีกว่า เดิมลูกค้ากลุ่มนี้ใช้เงินทุนของตัวเองเป็นหลักจึงเห็นโอกาสในการเข้าไปปล่อยสินเชื่อมากขึ้น เพราะนอกจากได้รับดอกเบี้ยจากการปล่อยกู้ ยังได้กำไรจากอัตราแลกเปลี่ยน และรายได้ค่าธรรมเนียมจากธุรกรรมที่เกี่ยวเนื่อง รวมแล้วคาดว่ารายได้ค่าธรรมเนียมเฉพาะธุรกิจเอสเอ็มอีปีนี้จะเพิ่มจาก 10% เป็น 30% 
ขณะเดียวกัน เดือน เม.ย. นี้ ธนาคารจะเริ่มจัดสัมมนาให้ความรู้แก่ผู้ประกอบการแต่ละจังหวัดที่ไปขึ้นทะเบียนกับหอการค้าจังหวัด เริ่มจาก จ.นครปฐม โดยเน้นธุรกิจเกี่ยวเนื่องกับอาหาร เพราะได้รับผลกระทบจากภาวะเศรษฐกิจน้อยที่สุด
ปัจจุบันธนาคารมีพอร์ตสินเชื่อเอสเอ็มอี 2.5 แสนล้านบาท มีสัดส่วนภาคธุรกิจอาหาร 20% พาณิชยกรรม 40% ภาคอสังหาริมทรัพย์ 15% ที่เหลือเป็นภาคธุรกิจก่อสร้างและบริการ